b'\n_START_ARTICLE_\nEconomia Georgiei\n_START_SECTION_\nScurt istoric\n_START_PARAGRAPH_\nGeorgienii erau renumi\xc8\x9bi \xc3\xaenc\xc4\x83 din secolul al III-lea \xc3\xae.Hr. ca f\xc4\x83uritori de arme. \xc3\x8en Mun\xc8\x9bii Caucazi se exploata aurul, argintul, cuprul \xc8\x99i fierul. Me\xc8\x99te\xc8\x99ugarii georgieni au produs conform legendelor s\xc4\x83biile r\xc4\x83zboinicilor ahei \xc8\x99i troieni care s-au \xc3\xaenfruntat \xc3\xaen fa\xc8\x9ba zidurilor Ilionului. Georgienii au devenit de-a lungul timpului faimo\xc8\x99i ca r\xc4\x83zboinici, \xc3\xaens\xc4\x83 nu ca negustori. Comer\xc8\x9bul georgian a fost \xc3\xaen mare parte practicat de armeni._NEWLINE_\xc3\x8en secolul al XI-lea s-a consolidat sistemul feudalist \xc3\xaen Georgia. \xc8\x9a\xc4\x83ranii erau de obicei lega\xc8\x9bi de glie, apar\xc8\x9bin\xc3\xa2nd coroanei, bisericii sau nobililor. \xc8\x9aara era administrat\xc4\x83 de viziri \xc8\x99i guvernatori regionali ("eristavis"), ale c\xc4\x83ror func\xc8\x9bii erau de regul\xc4\x83 ereditare. Economia georgian\xc4\x83 a \xc3\xaenflorit \xc3\xaen secolul al XII-lea \xc8\x99i la \xc3\xaenceputul secolului al XIII-lea, c\xc3\xa2nd \xc8\x9bara devenise cea mai mare putere din Transcaucazia. Atunci s-a dezvoltat \xc3\xaen mod deosebit comer\xc8\x9bul cu orientul mijlociu._NEWLINE_\xc3\x8en perioada sovietic\xc4\x83 Georgia s-a putut m\xc3\xa2ndri cu un nivel de trai \xc3\xaenalt \xc3\xaen raport cu alte republici sovietice, ea era numit\xc4\x83 de observatori occidentali "Elve\xc8\x9bia Caucazului". Clima subtropical\xc4\x83 permitea recolte foarte bune \xc3\xaen agricultur\xc4\x83, \xc3\xaen plus Georgia era aproape singura produc\xc4\x83toare de citrice \xc8\x99i ceai din Uniunea Sovietic\xc4\x83. Vinul georgian era foarte apreciat de ru\xc8\x99i, dar acest lucru nu a fost tocmai favorabil viticulturii georgiene. Produc\xc8\x9bia viticol\xc4\x83 a fost for\xc8\x9bat\xc4\x83, ca dealtel \xc8\x99i \xc3\xaen RSS Moldoveneasc\xc4\x83, pentru a corespunde cererii de vin ieftin, de mas\xc4\x83. Astfel, suprafa\xc8\x9ba de cultivare a vi\xc8\x9bei de vie a crescut \xc3\xaentre 1950 \xc8\x99i 1985 de la 58.000 la 128.000 ha, produc\xc8\x9bia de vin \xc3\xaensuma \xc3\xaen anii \'80 cam 800.000 tone. Turismul a \xc3\xaenflorit \xc3\xaen perioada sovietic\xc4\x83. Industria grea \xc8\x99i de armament s-au dezvoltat dup\xc4\x83 cel de-al Doilea R\xc4\x83zboi Mondial._NEWLINE_Colectivizarea nu a fost general\xc4\x83 \xc3\xaen Georgia, jum\xc4\x83tate din produc\xc8\x9bia agricol\xc4\x83 provenea din sectorul particular. \xc8\x9a\xc4\x83ranii georgieni erau \xc3\xaen majoritate \xc3\xaenst\xc4\x83ri\xc8\x9bi \xc8\x99i \xc3\xae\xc8\x99i vindeau ei \xc3\xaen\xc8\x99i\xc8\x99i produsele \xc3\xaen ora\xc8\x99ele Rusiei. \xc3\x8en vestul \xc8\x9b\xc4\x83rii se cre\xc8\x99teau \xc3\xaen mod tradi\xc8\x9bional bovine, \xc3\xaen est ovine.\n_START_SECTION_\nProblema resurselor de energie\n_START_PARAGRAPH_\nGeorgia nu dispune dec\xc3\xa2t de pu\xc8\x9bine resurse de energie, ceea ce creeaz\xc4\x83 o dependen\xc8\x9b\xc4\x83 de gazele naturale aduse din Rusia care a provocat multe situa\xc8\x9bii de conflict. Problemele energetice au favorizat \xc3\xaen ultimul timp o colaborare mai str\xc3\xa2ns\xc4\x83 cu Turcia \xc8\x99i Azerbaidjanul. Georgia este legat\xc4\x83 deja de aceste \xc8\x9b\xc4\x83ri prin noua conduct\xc4\x83 care transport\xc4\x83 petrolul de la Marea Caspic\xc4\x83 \xc3\xaen Turcia. Aceast\xc4\x83 conduct\xc4\x83 este cunoscut\xc4\x83 \xc8\x99i sub numele de oleoductul Baku-Tbilisi-Ceyhan, \xc3\xaentruc\xc3\xa2t face leg\xc4\x83tura \xc3\xaentre Baku \xc8\x99i portul mediteraneean Ceyhan. Ea va fi \xc3\xaenso\xc8\x9bit\xc4\x83 de o conduct\xc4\x83 de gaze naturale \xc8\x99i de o cale de linie ferat\xc4\x83 care vor avea un rol crucial \xc3\xaen comer\xc8\x9bul dintre Asia \xc8\x99i Europa. Acest proiect exclude Armenia \xc8\x99i este criticat din acest motiv de guvernul de la Erevan. Noua importan\xc8\x9b\xc4\x83 geostrategic\xc4\x83 a Georgiei nu a dus deocamdat\xc4\x83 la o ameliorare a situa\xc8\x9biei economice.\n_START_SECTION_\nVinul georgian\n_START_PARAGRAPH_\nGeorgia are probabil cea mai veche cultur\xc4\x83 viticol\xc4\x83 a lumii. Par\xc8\x9bial mai sunt folosite procedee de vinificare str\xc4\x83vechi, de fermentare a mustului \xc3\xaen ulcioare de lut (kvevri). Pentru export se produc cu mijloace moderne vinuri de amestec precum Mukuzani sau Tsinandali, georgienii \xc3\xaen\xc8\x99i\xc8\x99i prefer\xc4\x83 \xc3\xaens\xc4\x83 vinurile ob\xc8\x9binute prin metode tradi\xc8\x9bionale. Regiunea Kahe\xc8\x9biei \xc3\xaen estul \xc8\x9b\xc4\x83rii, unde se produc dou\xc4\x83 treimi din vinul georgian, a devenit renumit\xc4\x83 mai ales prin vinuri grele ro\xc8\x99ii, dintre care Saperavi este cel mai r\xc4\x83sp\xc3\xa2ndit, dar produce \xc3\xaentre timp \xc8\x99i vinuri albe de nivel acceptabil ca Tibaani, Rkatsiteli sau Gurjaani. Kartli r\xc4\x83m\xc3\xa2ne \xc3\xaens\xc4\x83 cea mai important\xc4\x83 zon\xc4\x83 viticol\xc4\x83 (\xc3\xaen sudestul Georgiei). \xc3\x8en ultima perioad\xc4\x83 au \xc3\xaenceput \xc8\x99i investorii str\xc4\x83ini s\xc4\x83 produc\xc4\x83 vinuri georgiene care se export\xc4\x83 \xc3\xaen cantit\xc4\x83\xc8\x9bi mari, \xc3\xaen Kahe\xc8\x9bia a ap\xc4\x83rut marca GWS a concernului Pernod Ricard, firma american\xc4\x83 Bagrationi produce vinuri spumoase u\xc8\x99oare. Pe plan interna\xc8\x9bional renumele vinului georgian este \xc3\xaen cre\xc8\x99tere, \xc3\xaen pofida deselor lui interdic\xc8\x9bii pe pia\xc8\x9ba rus\xc4\x83.\n_START_SECTION_\nProblemele majore\n_START_PARAGRAPH_\nCorup\xc8\x9bia, instabilitatea politic\xc4\x83 \xc3\xaen general \xc8\x99i mi\xc8\x99c\xc4\x83rile secesioniste \xc3\xaen special, precum \xc8\x99i o infrastructur\xc4\x83 necorespunz\xc4\x83toare standardelor actuale sunt principalele piedici \xc3\xaen calea dezvolt\xc4\x83rii economice.'